তথ্যবিবরণী নম্বর : ৭৭০

**মুক্তিযোদ্ধাদের রণাঙ্গনের বাস্তব অভিজ্ঞতা লিপিবদ্ধ করে**

**ইতিহাসের শ্রেষ্ঠ সম্পদে পরিণত করা সম্ভব**

**-- ডাক ও টেলিযোগাযোগ মন্ত্রী**

ঢাকা, ১২ ফাল্গুন (২৫ ফেব্রুয়ারি) :

ডাক ও টেলিযোগাযোগ মন্ত্রী মোস্তাফা জব্বার বলেছেন, মুক্তিযুদ্ধ বাঙালি জাতির গৌরবোজ্জ্বল অধ্যায়। রণাঙ্গনের বীর মুক্তিযোদ্ধাদের বাস্তব অভিজ্ঞতা লিপিবদ্ধ করে ইতিহাসের শ্রেষ্ঠ সম্পদে পরিণত করা সম্ভব। যত বেশি মুক্তিযোদ্ধাদের সাক্ষাৎকার একত্রিত করা যাবে তত বেশি সমৃদ্ধ হবে যুদ্ধদিনের ইতিহাস। সকল এলাকার সকল বীর মুক্তিযোদ্ধাদের অভিজ্ঞতা লিপিবদ্ধ করার কাজটি দূরূহ হলেও তা অসম্ভব নয়। এই ব্যাপারে গণমাধ্যমসহ লেখক-লেখিকা ও ইতিহাসবিদরা গুরুত্বপূর্ণ ভূমিকা রাখতে পারেন।

মন্ত্রী আজ ঢাকায় এটিএন বাংলা কার্যালয়ে হাসান শরীফ সম্পাদিত বিজয়ের নেপথ্যে সংকলন গ্রন্থ এবং প্রতিচ্ছবি গ্রন্থের মোড়ক উন্মোচন অনুষ্ঠানে প্রধান অতিথির বক্তৃতায় এসব কথা বলেন।

বীর মুক্তিযোদ্ধা মোস্তাফা জব্বার মুক্তিযুদ্ধ শুরুর ধারাবাহিকতা বর্ণনা করে বলেন, ১৯৬৬’র ছয়দফার পথ বেয়ে ১৯৬৮ সালে ‘বীর বাঙালি অস্ত্র ধরো বাংলাদেশ স্বাধীন কর, পদ্মা মেঘনা যমুনা তোমার আমার ঠিকানা’ স্লোগান মুখরিত রাজপথ, ৬৯’র গণঅভ্যূত্থানের ধারাবাহিকতায় সত্তরের নির্বাচন মুক্তিযুদ্ধকে অনিবার্য করে তুলেছিলো। একাত্তরের মার্চে শুরু হওয়া ৯ মাসের চূড়ান্ত সংগ্রামকে জনযুদ্ধ উল্লেখ করে মন্ত্রী বলেন, মায়েরা নিজেরা না খেয়ে মুক্তিযোদ্ধাদের খাবার দিয়েছেন। তিনি যুদ্ধে তার অভিজ্ঞতা বর্ণনা করে বলেন, ভারতের ট্রেনিং ক্যাম্প থেকে একটি মাত্র গ্রেনেড দিয়ে আমাকে দেশে পাঠানো হয়। বাকিটা পাকিস্তানিদের কাছ থেকে কেড়ে নিয়ে যুদ্ধ চালিয়ে যেতে নির্দেশ দেওয়া হয়। একটি মাত্র গ্রেনেড দেওয়ার উদ্দেশ্য ছিল বিপদে পড়লে নিজেকেই উড়িয়ে দেওয়া।

মন্ত্রী বলেন, যুদ্ধ করে অর্জিত দেশটির অর্থনীতি ছিলো একেবারে তলানিতে। প্রধানমন্ত্রী শেখ হাসিনার বিস্ময়কর নেতৃত্বে গত ১৪ বছরে বাংলাদেশ আজ বিশ্বের ৩৫তম অর্থনৈতিক শক্তিশালী দেশে পরিণত হয়েছে। এই ধারা অব্যাহত থাকলে ২০৪১ সালে বাংলাদেশ উন্নত দেশের কাতারে সামিল হবে বলে উল্লেখ করেন মন্ত্রী। তিনি এটিএন নিউজে প্রচারিত বীর মুক্তিযোদ্ধাদের সাক্ষাৎকার সংকলন করে বই আকারে প্রকাশ করার জন্য এটিএন এর উদ্যোগের প্রশংসা করেন।

অনুষ্ঠানে বিশিষ্ট লেখক, গবেষক, লে. কর্নেল (অব.) কাজী সাজ্জাদ আলী জহির (বীর প্রতীক), এটিএন বাংলা ও এটিএন নিউজের চেয়ারম্যান ড. মাহফুজুর রহমান এবং বইটির সম্পাদক হাসান শরীফ বক্তৃতা করেন। সাজ্জাদ জহির একাত্তরের মুক্তিযুদ্ধে ঘটনা বহুল তথ্য উপস্থাপন করেন। একটি যুদ্ধ কীভাবে জনযুদ্ধে পরিণত হলো সে সব বিষয়গুলো সবিস্তারে তিনি তুলে ধরেন। ড. মাহফুজুর রহমান মুক্তিযুদ্ধে ইন্ধিরা গান্ধীর ভূমিকা এবং তার যুদ্ধদিনের অভিজ্ঞতা তুলে ধরেন।

বইটির সম্পাদক বিজয়ের নেপথ্য বইটির প্রেক্ষাপট তুলে ধরে বলেন, ২০২২ সালে এটিএন নিউজে মহান মুক্তিযুদ্ধের বীর সেনানীরা তাদের যুদ্ধদিনের বীরত্বগাঁথা নিয়ে হাজির হয়েছিলেন। সে সব স্মৃতি কথার সংকলন প্রকাশ করতে পেরে এটিএন পরিবার খুবই আনন্দিত।

#

শেফায়েত/এনায়েত/সঞ্জীব/সেলিম/২০২৩/২১৩৫ ঘণ্টা

তথ্যবিবরণী                                                                                       নম্বর : ৭৬৯

**বিতর্কচর্চায় পৃষ্ঠপোষকতা করবে সংস্কৃতি মন্ত্রণালয়**

**- সংস্কৃতি প্রতিমন্ত্রী**

ঢাকা, ১২ ফাল্গুন (২৫ ফেব্রুয়ারি):

সংস্কৃতি প্রতিমন্ত্রী কে এম খালিদ বলেছেন, বিতর্কচর্চা সংস্কৃতির একটি গুরুত্বপূর্ণ মাধ্যম। বিতর্ক করার ফলে পড়াশোনার পরিধি বৃদ্ধি পায়, বিতর্ক যুক্তিবোধ তৈরি করে। একজন বিতার্কিক যুক্তি দিয়ে সুন্দর করে কথা বলতে পারেন। বিতর্ক চর্চা সমাজে পরমতসহিষ্ণুতা ও উদারতা তৈরি করে। সমাজে সংস্কৃতি চর্চা ছড়িয়ে দিতে বিতর্ক শক্তিশালী ভূমিকা পালন করে। সেজন্য আগামীতে বিতর্ক চর্চায় পৃষ্ঠপোষকতা করবে সংস্কৃতি বিষয়ক মন্ত্রণালয়। প্রয়োজনে বাংলা একাডেমিকে সম্পৃক্ত করে এটি বাস্তবায়ন করা হবে।

প্রতিমন্ত্রী আজ রাজধানীর বাংলাদেশ শিশু একাডেমি মিলনায়তনে ন্যাশনাল ডিবেট ফেডারেশন বাংলাদেশ (এনডিএফ বিডি) আয়োজিত দুই দিনব্যাপী (২৪-২৫ ফেব্রুয়ারি) ‘১৫তম এনডিএফ বিডি জাতীয় বিতর্ক কার্নিভাল ২০২৩’ এর সমাপনী ও পুরস্কার বিতরণী অনুষ্ঠানে প্রধান অতিথির বক্তব্যে এসব কথা বলেন।

এনডিএফ বিডি এর প্রতিষ্ঠাতা চেয়ারম্যান এ কে এম শোয়েবের সভাপতিত্বে অনুষ্ঠানে বিশেষ অতিথি হিসেবে বক্তৃতা করেন বাংলাদেশ শিশু একাডেমির মহাপরিচালক আনজীর লিটন, অর্থ মন্ত্রণালয়ের অর্থনৈতিক সম্পর্ক বিভাগের যুগ্মসচিব এ কে এম সোহেল ও সংস্কৃতি বিষয়ক মন্ত্রণালয়ের উপসচিব রাজীব কুমার সরকার।

অনুষ্ঠানে স্বাগত বক্তব্য রাখেন ‘১৫তম এনডিএফ বিডি জাতীয় বিতর্ক কার্নিভাল ২০২৩’ এর চিফ কনভেনর ওমর ফারুক সোবহান।

অনুষ্ঠানে প্রতিমন্ত্রী ‘১৫তম এনডিএফ বিডি জাতীয় বিতর্ক কার্নিভাল ২০২৩’ এর ব্যক্তি, দল, শিক্ষা প্রতিষ্ঠানসহ বিভিন্ন ক্যাটেগরিতে বিজয়ীদের মাঝে পুরস্কার বিতরণ করেন।

প্রতিমন্ত্রী পরে রাজধানীর ইন্টারন্যাশন্যাল কনভেনশন সেন্টার সিটি বসুন্ধরায় (আইসিসিবি) বাংলাদেশ-কোরিয়ার কূটনৈতিক সম্পর্কের ৫০ বছর পূর্তি উদযাপন উপলক্ষ্যে কোরিয়ান দূতাবাসের সহযোগিতায় ‘The Korean Community Association in Bangladesh’ আয়োজিত K-POP Concert and Taekwondo Show অনুষ্ঠানে প্রধান অতিথি হিসেবে বক্তৃতা করেন।

#

ফয়সল/এনায়েত/সঞ্জীব/শামীম/২০২৩/২০১৫ঘণ্টা

তথ্যবিবরণী                                                                                      নম্বর : ৭৬৮

**হাট ও বাজারের জমি দখলের শাস্তি ১ বছরের কারাদণ্ড ও ৫ লাখ টাকা অর্থদণ্ড**

ঢাকা, ১২ ফাল্গুন (২৫ ফেব্রুয়ারি):

হাট ও বাজার (স্থাপন ও ব্যবস্থাপনা) আইন, ২০২৩-এর আওতায় হাট ও বাজারের সরকারি খাস জমি অবৈধভাবে দখলে রাখা অথবা যথাযথ অনুমতি ব্যতীত ঐ খাস জমির উপর কোনো অবৈধ স্থাপনা নির্মাণ বা নির্মাণের উদ্যোগ গ্রহণ দণ্ডনীয় অপরাধ। এই আইন লঙ্ঘনকারীর অনধিক ১ বছরের বিনাশ্রম কারাদণ্ড বা অনধিক ৫ লাখ টাকা অর্থদণ্ড অথবা উভয় দণ্ডের শাস্তি হতে পারে।

এই আইনের অধীন সংঘটিত অপরাধসমূহ জুডিসিয়াল কোর্টের মাধ্যমে বিচারের কথা বলা হয়েছে। এছাড়া, এই আইনের অধীন সংঘটিত অপরাধসমূহ প্রযোজ্য ক্ষেত্রে মোবাইল কোর্টের মাধ্যমেও বিচার করা যাবে।

ভূমিমন্ত্রী সাইফুজ্জামান চৌধুরী গত ৯ ফেব্রুয়ারি জাতীয় সংসদে হাট ও বাজার (স্থাপন ও ব্যবস্থাপনা), ২০২৩ বিলটি উপস্থাপন করেন। ভূমি মন্ত্রণালয় কর্তৃক খসড়াকৃত বিলটি উল্লেখযোগ্য কোনো পরিবর্তন ছাড়াই জাতীয় সংসদে আইন হিসেবে প্রণীত হয়। গত ১৩ই ফেব্রুয়ারি এই আইনের গেজেট প্রকাশ হয়। খুব শীঘ্রই ভূমি মন্ত্রণালয় এই আইনের আওতায় বিধি প্রণয়ন করবে।

২০২১-২২ অর্থবছরের হিসাব অনুযায়ী সারা দেশে মোট হাট ও বাজার সংখ্যা ১০ হাজার ২৭৩টি। এর মধ্যে ৭ হাজার ৯৭২টি ইজারাকৃত হাট ও বাজার থেকে সরকারের প্রায় ৭শ’ ৪৪ কোটি টাকা রাজস্ব আয় হয়।

হাট ও বাজার আইনে সরকারি অনুমতি প্রাপ্তির পূর্বশর্তসহ জনস্বার্থে সরকারি বা বেসরকারি অর্থায়নে অথবা বৈদেশিক সাহায্যে আধুনিক বহুতলবিশিষ্ট বিপণী ভবন (মার্কেট) নির্মাণের বিধান রয়েছে। এসব বিপণী ভবনের ব্যবস্থাপনা ও আয় বণ্টন নির্ধারিত পদ্ধতিতে সম্পন্ন করার কথা বলা হয়েছে।

নতুন আইনে হাট-বাজারে কোনো জমির স্থায়ী বন্দোবস্ত বা ইজারা দেওয়া নিষিদ্ধ, শুধু বার্ষিক ইজারা দেওয়া যাবে। উপরন্তু, নিয়মিত ইজারার বাইরে হাট-বাজারের একটি সংরক্ষিত খালি জায়গা কৃষক এবং ক্ষুদ্র ব্যবসায়ীদের অস্থায়ী বসার জন্য ‘তোহা বাজার’ হিসাবে ব্যবহার করতে হবে। স্থায়ী হাট ও বাজারের পাশাপাশি এই আইনে অস্থায়ী হাট ও বাজার স্থাপনেরও বিধান রাখা হয়েছে।

হাট ও বাজার স্থাপনকারী কর্তৃপক্ষ হাট ও বাজারের দৈনন্দিন কার্যক্রম পরিচালনা, এর রক্ষণাবেক্ষণ ও উন্নয়ন, প্রযোজ্য টোল, কর, রেইট বা ফি আদায়সহ সকল কার্যক্রম তত্ত্বাবধানের জন্য জেলা, উপজেলা, পৌরসভা, সিটি কর্পোরেশন ও ইউনিয়ন পরিষদ পর্যায়ে ব্যবস্থাপনা কমিটি গঠন করতে পারবেন।

আইন অনুযায়ী হাট-বাজারের মালিকানা ভূমি মন্ত্রণালয়ের উপর ন্যস্ত থাকবে এবং বিধান লঙ্ঘন করে ভূমিতে কোনো হাট বা বাজার স্থাপন করলে সরকার জমি ও তার সব স্থাপনা বাজেয়াপ্ত করতে পারবে।

উল্লেখ্য, আইন অনুযায়ী, ‘হাট ও বাজার’ বা ‘হাট বা বাজার’ শব্দটি এমন কোনও স্থানকে বোঝায় যেখানে সাধারণ মানুষ কৃষিপণ্য, ফলমূল, পশু, হাঁস-মুরগি, ডিম, মাছ, মাংস, দুধ, দুগ্ধজাত পণ্য, খাদ্য ও পানীয়, শিল্প পণ্য এবং দৈনন্দিন প্রয়োজনীয় পণ্যগুলো দৈনিক ভিত্তিতে বা সপ্তাহের একটি নির্দিষ্ট দিনে ক্রয় ও বিক্রয় করে। ঐ স্থানে এই সকল পণ্য ক্রয়-বিক্রয়ের জন্য প্রতিষ্ঠিত দোকানও এর অন্তর্ভুক্ত।

‘হাট ও বাজার (স্থাপন ও ব্যবস্থাপনা) আইন, ২০২৩’ প্রণয়ন করার সাথে-সাথে ‘হাট ও বাজার (স্থাপন ও অধিগ্রহণ) অধ্যাদেশ, ১৯৫৯’ রহিত করা হয়।

#

নাহিয়ান/সিরাজ/এনায়েত/রফিকুল/সেলিম/২০২৩/১৯৫০ ঘণ্টা

Handout Number : 767

**Bangladesh has sought Germany's cooperation in implementing NAP**

Dhaka, 25 February :

. The Minister of Environment, Forest and Climate Change Md. Shahab Uddin asked Germany for help in implementing the National Adaptation Plan (NAP) of Bangladesh.   The minister said, $230 billion will be required to implement the newly formulated NAP to deal with climate change risks. It will be easier to implement if the developed world, including Germany, supports it.

This assistance was sought in a bilateral discussion meeting at the Foreign Service Academy today with the Minister of Environment, Forest and Climate Change and members of the German Parliament visiting Bangladesh along with Achim Troster, the German Ambassador assigned to Bangladesh.

Minister said that Bangladesh is implementing various projects across the country including in the Sundarbans to prevent climate change. The government is also implementing programs to implement circular economy in waste management and set timeline to introduce block bricks instead of burnt bricks to prevent air pollution.  The Environment Minister sought Germany's help in these cases.  At this time, the minister sought Germany's cooperation in the areas related to climate change including technology transfer, capacity building, renewable energy.

The German ambassador said that Germany's cooperation in all activities related to combating the effects of climate change and ongoing development in Bangladesh will continue at an increasing pace.  He said, this cooperation will be given on the basis of mutual discussion and demand.

The meeting was attended by Dr. Farhina Ahmed, Secretary, Ministry of Environment, Forest and Climate Change, Additional Secretary Iqbal Abdullah Harun, Md. Moniruzzaman, Sanjay Kumar Bhowmik and Md. Mizanur Rahman were present in the occasion.

#

Dipankar/Siraj/Rafiqul/Shamim/2023/1905hour

তথ্যবিবরণী                                                                                       নম্বর : ৭৬৬

**ন্যাপ বাস্তবায়নে জার্মানির সহায়তা কামনা করেছে বাংলাদেশ**

ঢাকা, ১২ ফাল্গুন (২৫ ফেব্রুয়ারি)

বাংলাদেশের জাতীয় অভিযোজন পরিকল্পনা (ন্যাপ) বাস্তবায়নে জার্মানির সহায়তা চেয়েছেন পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন। মন্ত্রী বলেন, জলবায়ু পরিবর্তনজনিত ঝুঁকি মোকাবিলায় সদ্য প্রণীত ন্যাপ বাস্তবায়নে ২৩০ বিলিয়ন ডলার প্রয়োজন হবে। জার্মানীসহ উন্নত বিশ্ব সহায়তা করলে এটি বাস্তবায়ন সহজ হবে।

আজ ফরেন সার্ভিস একাডেমিতে মন্ত্রীর সাথে বাংলাদেশে নিযুক্ত জার্মান রাষ্ট্রদূত অচিম ট্রস্টার ও বাংলাদেশ সফররত জার্মান পার্লামেন্টের সদস্যবৃন্দের সাথে এক দ্বিপাক্ষিক আলোচনা সভায় এ সহায়তা কামনা করা হয়।

মন্ত্রী জানান, বাংলাদেশ জলবায়ু পরিবর্তন রোধে সুন্দরবনসহ সারা দেশে বিভিন্ন প্রকল্প বাস্তবায়ন করছে। এছাড়া, বর্জ্য ব্যবস্থাপনায় সার্কুলার ইকোনমি বাস্তবায়ন এবং বায়ুদূষণ রোধে পোড়ানো ইটের পরিবর্তে ব্লক ইটের প্রচলন করতে সরকার কর্মসূচি বাস্তবায়ন করছে। এসকল ক্ষেত্রে জার্মানির সহায়তা কামনা করেন পরিবেশ মন্ত্রী। এ সময় প্রযুক্তি হস্তান্তর, সক্ষমতা বৃদ্ধি, নবায়নযোগ্য জ্বালানিসহ জলবায়ু পরিবর্তনসংশ্লিষ্ট ক্ষেত্রগুলোতেও জার্মানির সহযোগিতা কামনা করেন মন্ত্রী।

জার্মান রাষ্ট্রদূত বলেন, জলবায়ু পরিবর্তনের প্রভাব মোকাবিলায় সংশ্লিষ্ট সব কার্যক্রমে এবং বাংলাদেশে চলমান উন্নয়নে জার্মানির সহযোগিতা ক্রমবর্ধমান গতিতে অব্যাহত থাকবে। তিনি বলেন, পারস্পরিক আলাপ আলোচনা ও চাহিদার ভিত্তিতে এ সহযোগিতা দেওয়া হবে।

বৈঠকে অন্যান্যের মধ্যে পরিবেশ, বন ও জলবায়ু পরিবর্তন মন্ত্রণালয়ের সচিব ডক্টর ফারহিনা আহমেদ, অতিরিক্ত সচিব ইকবাল আব্দুল্লাহ হারুন, মো. মনিরুজ্জামান, সঞ্জয় কুমার ভৌমিক ও মো. মিজানুর রহমান উপস্থিত ছিলেন।

#

দীপংকর/সিরাজ/রফিকুল/শামীম/২০২৩/১৮৫৫ঘণ্টা

তথ্যবিবরণী                                                                                       নম্বর : ৭৬৫

**পিলখানা হত্যাকাণ্ডে শহিদদের স্মরণে শাহাদতবার্ষিকী পালিত**

ঢাকা, ১২ ফাল্গুন (২৫ ফেব্রুয়ারি)

২০০৯ সালের ২৫-২৬ ফেব্রুয়ারি তৎকালীন বিডিআর (বর্তমানে বিজিবি) সদর দপ্তর, পিলখানায় সংঘটিত বর্বরোচিত হত্যাকাণ্ডে শহিদদের স্মরণে আজ বর্ডার গার্ড বাংলাদেশ (বিজিবি) কর্তৃক যথাযোগ্য মর্যাদায় শাহাদৎ বার্ষিকী পালিত হয়েছে।

বাদ ফজর হতে জোহরের নামাজের পূর্ব পর্যন্ত শহিদদের রুহের মাগফেরাতের উদ্দেশ্যে পিলখানাস্থ বিজিবি সদর দপ্তরসহ সকল রিজিয়ন, প্রতিষ্ঠান, সেক্টর ও ইউনিটের মসজিদসমূহে খতমে কোরআন আয়োজন করা হয়। দিবসটি উদ্‌যাপন উপলক্ষ্যে বিজিবি'র সকল স্থাপনায় রেজিমেন্টাল পতাকা অর্ধনমিত রাখা হয় এবং বিজিবি’র সকল সদস্য কালোব্যাজ পরিধান করে। সকালে বনানী সামরিক কবরস্থানে রাষ্ট্রপতির প্রতিনিধি, প্রধানমন্ত্রীর প্রতিনিধি, স্বরাষ্ট্রমন্ত্রী, তিন বাহিনীর প্রধানগণ, স্বরাষ্ট্র মন্ত্রণালয়ের জননিরাপত্তা বিভাগের সিনিয়র সচিব, বিজিবি মহাপরিচালক এবং শহিদদের নিকট আত্মীয়দের নির্বাচিত প্রতিনিধি স্মৃতিস্তম্ভে পুষ্পস্তবক অর্পণ করেন।

এছাড়া বাদ আসর পিলখানাস্থ বিজিবি কেন্দ্রীয় মসজিদসহ সকল মসজিদে এবং বাদ মাগরিব বিজিবি’র সকল রিজিয়ন, প্রতিষ্ঠান, সেক্টর ও ইউনিটের সকল মসজিদ ও বিওপি পর্যায়ে শহিদদের আত্মার মাগফেরাত কামনা করে বিশেষ দোয়া ও মিলাদ মাহফিল অনুষ্ঠিত হয়। বিজিবি কেন্দ্রীয় মসজিদে অনুষ্ঠিত দোয়া ও মিলাদ মাহফিলে বিজিবি মহাপরিচালক মেজর জেনারেল এ কে এম নাজমুল হাসান, বিএএম, এনডিসি, পিএসসি; স্বরাষ্ট্র মন্ত্রণালয়ের আমন্ত্রিত অতিথিবৃন্দ, শহিদদের নিকটাত্মীয়গণ, পিলখানায় কর্মরত সকল অফিসার, অন্যান্য পদবির সৈনিক এবং বেসামরিক কর্মকর্তা ও কর্মচারীগণ অংশগ্রহণ করেন।

মিরপুর ডিওএইচএস কেন্দ্রীয় মসজিদে বাদ মাগরিব শহিদদের পরিবার কর্তৃক আয়োজিত দোয়া ও মিলাদ মাহফিলে বিজিবি’র মহাপরিচালকসহ উর্ধ্বতন কর্মকর্তাবৃন্দ উপস্থিত ছিলেন।

#

শরীফুল/সিরাজ/রফিকুল/শামীম/২০২৩/১৮৪৫ঘণ্টা

তথ্যবিবরণী                                                                                       নম্বর : ৭৬৪

**কোভিড-১৯ সংক্রান্ত সর্বশেষ প্রতিবেদন**

ঢাকা, ১২ ফাল্গুন (২৫ ফেব্রুয়ারি)

স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী গতকাল শুক্রবার সকাল ৮টা থেকে আজ শনিবার সকাল ৮টা পর্যন্ত ২৪ ঘণ্টায় দেশে ৬ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৩১ শতাংশ। এ সময় ১ হাজার ৯৩২ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৫ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১ হাজার ৪৬৫ জন।

                                                      #

রাশেদা/সিরাজ/রফিকুল/শামীম/২০২৩/১৭৫৫ঘণ্টা

তথ্যবিবরণী                                                                                       নম্বর : ৭৬৩

**বিডিআর বিদ্রোহের ষড়যন্ত্রে বিএনপি যুক্ত ছিল**

**--- তথ্য ও সম্প্রচার মন্ত্রী**

ঢাকা, ১২ ফাল্গুন (২৫ ফেব্রুয়ারি)

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘বিএনপি মহাসচিব ঠিকই বলেছেন যে, বিডিআর বিদ্রোহ ছিল দেশের বিরুদ্ধে একটি গভীর ষড়যন্ত্র এবং সেই ষড়যন্ত্রের সাথে বিএনপির তৎকালীন চেয়ারপার্সন বেগম খালেদা জিয়া, তারেক রহমান ও বিএনপি যুক্ত ছিল বললে তার কথাটি সম্পূর্ণ হতো।’

আজ রাজধানীর মতিঝিলে সাদেক হোসেন খোকা কমিউনিটি সেন্টারে রাঙ্গুনিয়া সমিতির মেজবান-মিলন মেলায় প্রধান অতিথির বক্তৃতা শেষে সাংবাদিকরা বিডিআর বিদ্রোহের ১৪তম বর্ষে বিএনপি মহাসচিবের বক্তব্য- 'বিডিআর বিদ্রোহ ছিল দেশের বিরুদ্ধে একটি গভীর ষড়যন্ত্র' এ নিয়ে প্রশ্ন করলে মন্ত্রী এ কথা বলেন।

মন্ত্রী বলেন, ‘আমি প্রশ্ন রাখতে চাই- বিডিআর বিদ্রোহের দিন ভোর রাতে কেন বেগম জিয়া তার বাড়ি ছেড়ে চলে গেলেন? এবং তখন তো আমরা ক্ষমতায়, আমরা জানি, সে দিন এবং তার আগের দিন বেগম জিয়া কতবার তারেক রহমানের সাথে ফোনে কথা বলেছেন। সে সব রেকর্ড আমাদের কাছে আছে।’

‘গণতান্ত্রিকভাবে বিপুল গণরায় নিয়ে আওয়ামী লীগ সরকার গঠন করার পর থেকেই বিএনপি দেশ এবং সরকারের বিরুদ্ধে ষড়যন্ত্রে লিপ্ত ছিল এবং সেই ষড়যন্ত্রের অংশ হিসেবে বিডিআর বিদ্রোহ ঘটানো হয়েছিল’, বলেন হাছান মাহ্‌মুদ। সেইসাথে তিনি বলেন, ‘বিডিআর বিদ্রোহে নিহতদের অধিকাংশই আওয়ামী পরিবারের সদস্য।’

এ ঘটনার বিচারে খালেদা জিয়া ও তারেক রহমানের বিরুদ্ধে মামলা না হওয়ার কারণ জানতে চাইলে সম্প্রচারমন্ত্রী বলেন, ‘তাদের কার্যকলাপ ও ঘটনা পরম্পরায় তাদের নেপথ্য ভূমিকা স্পষ্ট হলেও প্রত্যেক্ষ প্রমাণের অভাবে মামলা হয়নি, ঠিক যেমন বঙ্গবন্ধু হত্যার পটভূমি রচনাকারী অনেক ষড়যন্ত্রকারীদের বিরুদ্ধেও প্রত্যক্ষ প্রমাণের অভাবে এখনো মামলা করা যায়নি।’

‘বিএনপি নেত্রী খালেদা জিয়া জেলে থেকে রাজনীতি করতে পারবেন কি না’ পুণরায় এ প্রশ্নের জবাবে তথ্যমন্ত্রী বলেন, ‘বেগম জিয়া শাস্তিপ্রাপ্ত বন্দি হিসেবে রাজনীতি করতে পারবেন না বিধায় বিএনপি তারেক রহমানকে ভারপ্রাপ্ত চেয়ারম্যান বানিয়েছে। সে জন্য তারা তাদের গঠনতন্ত্রের সাত নম্বর ধারা, যেখানে দুর্নীতির দায়ে কেউ শাস্তিপ্রাপ্ত হলে বিএনপির কমিটিতে থাকতে পারবে না বলা ছিল, সেই ধারা বাতিল করেছে।’

এর আগে প্রধান অতিথির বক্তৃতায় রাঙ্গুনিয়ার সন্তান তথ্যমন্ত্রী হাছান তার উপজেলা সমিতির জনহিতকর কার্যক্রম অব্যাহত রাখার আহ্বান জানান। শিগগিরই ঢাকায় রাঙ্গুনিয়া সমিতির একটি স্থায়ী অফিস প্রতিষ্ঠায় সহায়তার প্রতিশ্রুতি দেন তিনি।

রাঙ্গুনিয়া সমিতির সভাপতি ওবায়দুল কাদেরের সভাপতিত্বে অনুষ্ঠানে সমিতির সাধারণ সম্পাদক প্রকৌশলী জাহাঙ্গীর আলম, চট্টগ্রাম সমিতি ঢাকা’র সভাপতি জয়নাল আবেদীন জামাল, সাধারণ সম্পাদক শাহাদাত হোসেন হিরু, রাঙ্গুনিয়া সমিতির উপদেষ্টা গিয়াস উদ্দিন খান, আবু সালেহ প্রমুখ অনুষ্ঠানে বক্তব্য রাখেন।

#

আকরাম/সিরাজ/রফিকুল/শামীম/২০২৩/১৭২০ঘণ্টা

তথ্যবিবরণী                                                                                       নম্বর : ৭৬২

**দেশের সর্বত্র অভূতপূর্ব উন্নয়ন করেছে বর্তমান সরকার**

**...খাদ্যমন্ত্রী**

নিয়ামতপুর (নওগাঁ) ১২ ফাল্গুন (২৫ ফেব্রুয়ারি)

খাদ্যমন্ত্রী বীর মুক্তিযোদ্ধা সাধন চন্দ্র মজুমদার বলেছেন, বিএনপি দেশের উন্নয়নে কোনো কাজ করেনি। আওয়ামী লীগের আমলে দেশের সর্বত্র অভূতপূর্ব উন্নয়ন হয়েছে। দেশের মানুষ এখন ভালো আছে।

মন্ত্রী আজ নিয়ামতপুরে উপজেলা পরিষদ অডিটোরিয়ামে নিয়ামতপুর সদর ইউনিয়ন আওয়ামী লীগের ত্রিবার্ষিক সম্মেলনে প্রধান অতিথির বক্তৃতায় এসব কথা বলেন।

খাদ্যমন্ত্রী বলেন, প্রধানমন্ত্রী শেখ হাসিনা ঘরে ঘরে বিদ্যুৎ দিয়েছেন। বীর মুক্তিযোদ্ধাদের জন্য বীর নিবাস তৈরি করে দিয়েছেন। তাঁদের সন্মানিভাতা বাড়িয়েছেন। গৃহহীণ মানুষের ঘর তৈরি করে দিয়েছেন। এমন কোনো খাত নেই যেখানে প্রধানমন্ত্রীর সাহায্য-সহযোগিতা পৌঁছেনি। দেশের উন্নয়নে শেখ হাসিনাকে আবারো প্রধানমন্ত্রী করতে হবে। এসময় প্রধানমন্ত্রীর উন্নয়ন বার্তা ঘরে ঘরে পৌঁছাতে নেতাকর্মীদের আহ্বান জানান তিনি।

মন্ত্রী বলেন, গরিব মানুষ খাদ্যবান্ধব কর্মসূচিতে বিনামূল্যে চাল পাচ্ছে। ওএমএসে স্বল্পমূল্যে চাল আটা দেওয়া হচ্ছে । কৃষক এখন ফসলের ন্যায্য মূল্য পাচ্ছে। শেখ হাসিনা আছে বলেই কৃষিতে আমরা অনেক উন্নতি করেছি। তিনি বলেন, আন্দোলন করে আওয়ামী লীগকে ভয় দেখানো যাবে না। আওয়ামী লীগ ঐক্যবদ্ধভাবে বিএনপির সকল অপচেষ্টা রুখে দেবে। বাংলাদেশে তত্ত্বাবধায়ক সরকারের অধীনে কোনো নির্বাচন হবে না বলেও উল্লেখ করেন তিনি।

নিয়ামতপুর সদর ইউনিয়ন আওয়ামী লীগের সভাপতি সদর ইউনিয়ন পরিষদের চেয়ারম্যান বজলুর রহমান নঈমের সভাপতিত্বে অনুষ্ঠানে নওগাঁ জেলা আওয়ামী লীগের সিনিয়র সহসভাপতি আব্দুল খালেক, নিয়ামতপুর উপেজলা পরিষদের চেয়ারম্যান ফরিদ আহম্মেদ, বাংলাদেশ আওয়ামী লীগের সংস্কৃতি বিষয়ক উপ কমিটির সদস্য প্রকৌশলী তৃণা মজুমদার, নিয়ামতপুর উপজেলা আওয়ামী লীগের সভাপতি আবুল কালাম আজাদ, সাধারণ সম্পাদক জাহিদ হাসান বিপ্লব ও আওয়ামী লীগ নেতা আবেদ হোসেন মিলন বক্তৃতা করেন।

#

কামাল/সিরাজ/রফিকুল/শামীম/২০২৩/১৬৫৫ঘণ্টা

তথ্যবিবরণী নম্বর : ৭৬১

**পরিবেশ সংরক্ষণে টিলা কাটা, পুকুর ভরাট বন্ধ করতে হবে**

**-পরিবেশমন্ত্রী**

নরসিংদী, ১২ ফাল্গুন (২৫ ফেব্রুয়ারি) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, পরিবেশ সংরক্ষণে টিলাকাটা, পুকুর ভরাট বন্ধ করতে হবে। সুন্দরভাবে বেঁচে থাকার জন্য দূষণমুক্ত নির্মল পরিবেশ সৃষ্টি করতে হবে। শিক্ষক, শিক্ষার্থী, অভিভাবক-সহ সকলকে পরিবেশ দূষণ রোধে কাজ করতে হবে। পরিবেশ সুরক্ষায় সবাইকে বেশি করে গাছ লাগাতে হবে।

নরসিংদী জেলার সদর উপজেলার বালাপুর নবীন চন্দ্র উচ্চ বিদ্যালয়ের শতবর্ষ পূর্তি উপলক্ষ্যে আয়োজিত অনুষ্ঠানে প্রধান অতিথির বক্তব্যে পরিবেশমন্ত্রী এসব কথা বলেন।

শিক্ষার্থীদের উদ্দেশে মন্ত্রী বলেন, জীবনকে পরিপূর্ণভাবে গড়ে তুলতে প্রকৃত শিক্ষার কোনো বিকল্প নেই। লেখাপড়ার পাশাপাশি খেলাধুলা ও সাংস্কৃতিক কর্মকাণ্ডে অংশগ্রহণ করতে হবে। জাতিকে উন্নত করতে, স্বাবলম্বী করতে শিক্ষিত হতে হবে এবং অন্যদেরও শিক্ষা গ্রহণে উদ্‌বুদ্ধ করতে হবে।

মন্ত্রী বলেন, শিক্ষার্থীদের সুপ্ত প্রতিভার বিকাশ সাধনের পাশাপাশি একজন সুনাগরিক ও আদর্শ মানুষ হওয়ার জন্য পূর্ণাঙ্গ শিক্ষা প্রদান করতে হবে। শিক্ষার্থীদের মহান মুক্তিযুদ্ধের চেতনা ও জাতির পিতার আদর্শে উদ্‌বুদ্ধ করতে হবে। বীর মুক্তিযোদ্ধা, ভাষা সংগ্রামী ও দেশের ইতিহাসের সাথে সম্পর্কিত জাতীয় নেতৃবৃন্দের সংগ্রামী জীবন কাহিনি তাদের জানাতে হবে। আদর্শ মানুষ হওয়ার জন্য তাদের নৈতিক শিক্ষা প্রদান করতে হবে।

অনুষ্ঠানে অন্যান্যের মধ্যে বক্তব্য রাখেন নারায়ণগঞ্জ-২ আসনের সংসদ সদস্য মোঃ নজরুল ইসলাম বাবু, গাজীপুরে বঙ্গবন্ধু শেখ মুজিবুর রহমান কৃষি বিশ্ববিদ্যালয়ের ভাইস চ্যান্সেলর প্রফেসর ডক্টর মোঃ গিয়াস উদ্দিন বাবু; মাধবদী পৌরসভার মেয়র মোশাররফ হোসেন প্রধান, বিদ্যালয়টির সভাপতি ও পাইকারচর ইউনিয়ন পরিষদ চেয়ারম্যান মোঃ আবুল হাসেম এবং বিদ্যালয়টির প্রধান শিক্ষক আবদুস সবুর প্রমুখ।

#

দীপংকর/সিরাজ/রফিকুল/শামীম/২০২৩/১৭২২ ঘণ্টা

তথ্যবিবরণী নম্বর : ৭৬০

**স্মার্ট বাংলাদেশ গড়তে অর্থনীতির অন্যতম হাতিয়ার মেরিটাইম সেক্টর**

**-নৌপরিবহন প্রতিমন্ত্রী**

গাজীপুর, ১২ ফাল্গুন (২৫ ফেব্রুয়ারি) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, মেরিটাইম সেক্টর সম্ভাবনার এক বিরাট ক্ষেত্র। আমাদের বৈদেশিক মুদ্রার অনেকটা আসে মেরিটাইম সেক্টর থেকে। মেরিন ক্যাডেট ও রেটিংসরা দেশি বিদেশি জাহাজে চাকুরি করে বিপুলসংখ্যাক বৈদেশিক মুদ্রা অর্জন করে থাকে। ২০৪১ সাল নাগাদ উন্নত ও স্মার্ট বাংলাদেশ তৈরিতে অর্থনীতির প্রধান হাতিয়ার হতে পারে মেরিটাইম সেক্টর। মেরিটাইম সেক্টরকে পুরোপরি কাজে লাগাতে পারলে আমাদের রিজার্ভ দাঁড়াতো দুইশত বিলিয়ন ডলার।

প্রতিমন্ত্রী আজ গাজীপুরের ছোটজয়নগরে ইন্টারন্যাশনাল মেরিটাইম একাডেমি পরিদর্শনকালে এসব কথা বলেন।

প্রতিমন্ত্রী বলেন, জাতির পিতা বঙ্গবন্ধু শেখ মুজিবুর রহমানের মেরিটাইম ভিশনকে অনুসরণ করেই আমরা নৌপরিবহন মন্ত্রণালয়ের উন্নয়নে কাজ করে চলেছি। বঙ্গবন্ধুই টেরিটোরিয়াল জোন এবং মেরিটাইম বাউন্ডরি অ্যাক্ট প্রণয়ন করেন। আমরা যা অর্জন করেছি, তা আমাদের মহান নেতার হাত ধরে এসেছ। বঙ্গবন্ধুর সোনার বাংলা গড়তে মেরিটাইম সেক্টর অগ্রণী ভূমিকা পালন করতে পারে। বঙ্গবন্ধুকে হত‍্যার পর সবচেয়ে বেশি আঘাত আসে মেরিটাইম সেক্টরে। এ সেক্টর তেমন আগায়নি।

খালিদ মাহমুদ বলেন, মেরিন ক্যাডেট তৈরির জন্য চট্টগ্রামে আমাদের মাত্র একটি মেরিন একাডমী ছিল। প্রধানমন্ত্রী শেখ হাসিনার সঠিক নির্দেশনার ফলে রংপুর, পাবনা, সিলেট এবং বরিশালে আরো চারটি নতুন মেরিন একাডেমি নির্মিত হয়েছে। সেখান থেকে অধিক সংখ্যক ক্যাডেট প্রতিবছর আমাদের মেরিন বহরকে সমৃদ্ধ করে বৈদেশিক মুদ্রা অর্জন করছে, যা আমাদের অর্থনীতিতে অবদান রাখছে।

প্রতিমন্ত্রী মেরিটাইম একাডেমিতে 'স্মৃতিস্তম্ভ' উদ্বোধন করেন।

অনুষ্ঠানে সংসদ সদস্য মেহের আফরোজ চুমকী ও ইন্টারন্যাশনাল মেরিটাইম একাডেমির ব্যবস্থাপনা পরিচালক এমদাদুল হক চৌধুরী উপস্থিত ছিলেন।

#

জাহাঙ্গীর/জুলফিকার/রবি/সাঈদা/শামীম/২০২৩/১৬২২ ঘণ্টা

তথ্যবিবরণী নম্বর : ৭৫৯

**এখন দেশে খাদ্যের অভাব নেই, মঙ্গাও নেই**

**-খাদ্যমন্ত্রী**

নিয়ামতপুর (নওগাঁ), ১২ ফাল্গুন (২৫ ফেব্রুয়ারি) :

খাদ্যমন্ত্রী সাধন চন্দ্র মজুমদার বলেছেন, এখন দেশে খাদ্যের অভাব নেই, মঙ্গাও নেই। সামাজিক নিরাপত্তার আওতায় সুবিধা পাচ্ছে দলমত নির্বিশেষে সকলে।

মন্ত্রী আজ নওগাঁর নিয়ামতপুর সরকারি উচ্চ বিদ্যালয় প্রাঙ্গণে 'প্রাণিসম্পদ সেবা সপ্তাহ ও প্রদর্শনী ২০২৩' এর উদ্বোধনকালে প্রধান অতিথির বক্তৃতায় এসব কথা বলেন। এসময় তিনি সাপাহার ও পোরশা উপজেলার একই কর্মসূচিতে ভার্চ্যুয়ালি বক্তব্য রাখেন।

সাদন চন্দ্র মজুমদার বলেন, সরকারের বাস্তবমুখী কার্যক্রমের ফলে বাংলাদেশ এখন মাছ ,মাংস ও ডিম উৎপাদনে সাবলম্বী হয়েছে। একসময় দেশের বাইরে থেকে গরু আসতো। বিদেশী গরু না হলে আমাদের দেশে কোরবানি হতো না। এখন সেই অবস্থার পরিবর্তন হয়েছে। পর্যাপ্ত গরু এখন দেশেই উৎপাদিত হয়। কারন সরকার খামারিদের জন্য লোনের ব্যবস্থা করেছে। আধুনিক পদ্ধতিতে গবাদিপশু লালন পালনের জন্য প্রশিক্ষণের ব্যবস্থা করায় অনেক খামারি বা উদ্যোক্তা খামার স্থাপনের মাধ্যমে এটাকে পেশা হিসেবে নিয়ে সফল হয়েছেন।

মন্ত্রী বলেন, প্রধানমন্ত্রী শেখ হাসিনার নির্দেশ অনুযায়ী খাদ্য উৎপাদনে গুরুত্ব দিয়ে প্রতি ইঞ্চি জমি চাষের আওতায় আনতে হবে। একই সাথে প্রাণিজ আমিষের চাহিদাপূরণে বাড়িতে গবাদিপশু, হাস- মুরগির লালন পালন বাড়াতে হবে।

নিয়ামতপুর উপজেলা নির্বাহী অফিসার মো: আব্দুল্লাহ আল মামুনের সভাপতিত্বে অনুষ্ঠানে উপস্থিত ছিলেন উপজেলা পরিষদের চেয়ারম্যান ফরিদ আহম্মেদ ,ভাইস চেয়ারম্যান মো: আইয়ুব হোসেন মন্ডল, মহিলা ভাইস চেয়ারম্যান নাদিরা বেগম।

#

কামাল/জুলফিকার/রবি/সাঈদা/শামীম/২০২৩/১৬০৯ ঘণ্টা

তথ্যবিবরণী                                                                                          নম্বর : ৭৫৮

**নিউইয়র্কে ‘বাংলাদেশের উন্নয়নে প্রবাসীদের ভূমিকা’ শীর্ষক সভায় পররাষ্ট্রমন্ত্রী**

নিউইয়র্ক, ২৫ ফেব্রুয়ারি:

পররাষ্ট্রমন্ত্রী ড. এ কে আব্দুল মোমেন গতকাল নিউইয়র্কের বাংলাদেশ কনস্যুলেট জেনারেল আয়োজিত ‘বাংলাদেশের উন্নয়নে প্রবাসীদের ভূমিকা’ শীর্ষক মতবিনিময় সভায় প্রধান অতিথি হিসেবে অংশগ্রহণ করেন। সভায় যুক্তরাষ্ট্রে নিযুক্ত বাংলাদেশের রাষ্ট্রদূত মোহাম্মদ ইমরান, বীর মু্ক্তিযোদ্ধাগণ, রাজনৈতিক নেতৃবৃন্দ, রেমিট্যান্স হাউসের প্রতিণিধিবৃন্দ উপস্থিত ছিলেন।

প্রবাসীদের সাথে মতবিনিময়কালে পররাষ্ট্র মন্ত্রী ভাষা শহিদদের প্রতি শ্রদ্ধা জানিয়ে ভাষা সংগ্রাম ও স্বাধীনতা সংগ্রামে জাতির পিতা বঙ্গবন্ধু শেখ মজিবুর রহমানের অবদানের কথা গভীর শ্রদ্ধা ও কৃতজ্ঞতার সাথে স্মরণ করেন।

পররাষ্ট্রমন্ত্রী বলেন, বঙ্গবন্ধু কন্যা প্রধানমন্ত্রী শেখ হাসিনার নেতৃত্বে বাংলাদেশ আজ আর্থসামাজিক উন্নয়নের প্রায় সকল সূচকে অভুতপূর্ব সাফল্য অর্জন করেছে। তিনি এ সফলতা ও অগ্রযাত্রাকে যুক্তরাষ্ট্রে তুলে ধরে বাংলাদেশের ইতিবাচক ভাবমূর্তি বৃদ্ধির জন্য সকলকে আহ্বান জানান। অবৈধ পথে হুন্ডির মাধ্যমে টাকা পাঠানোর নেতিবাচক দিকসমূহ তুলে ধরে তিনি বৈধ পথে রেমিট্যান্স প্রেরণের আহ্বান জানান।

#

জুলফিকার/রবি/সাঈদা/শামীম/২০২৩/১৩৪০ ঘণ্টা

তথ্যবিবরণী                                                                                          নম্বর : ৭৫৭

**প্রধানমন্ত্রী শেখ হাসিনা শুধু স্বপ্ন দেখান না, স্বপ্ন বাস্তবায়নও করেন**

**-পার্বত্যমন্ত্রী**

রাঙ্গামাটি, ১২ ফাল্গুন (২৫ ফেব্রুয়ারি) :

পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বলেছেন, প্রধানমন্ত্রী শেখ হাসিনা শুধু স্বপ্ন দেখান না, স্বপ্ন বাস্তবায়নও করেন। পার্বত্য তিন জেলায় ১০ হাজার কোটি টাকার বিভিন্ন উন্নয়নমূলক প্রকল্প কাজ বাস্তবায়ন করা হয়েছে। পরিকল্পনা বিভাগে আরো এক হাজার কোটি টাকার বিদ্যুৎ প্রকল্প অনুমোদনের অপেক্ষায় আছে। তা অনুমোদিত হলে পার্বত্য অঞ্চলের অধিকাংশ এলাকায় বিদ্যুৎ পৌঁছে যাবে।

গতকাল রাঙ্গামাটি সদর উপজেলার বালুখালী ইউনিয়নের মরিশ্যা বিল বেসরকারি প্রাথমিক বিদ্যালয় প্রাঙ্গণে দুর্গম এলাকার ৬৩৯ সুবিধাভোগী পরিবারের মাঝে বিনামূল্যে সোলার হোম প্যানেল বিতরণ অনুষ্ঠানে প্রধান অতিথির বক্তব্যে মন্ত্রী এসব কথা বলেন।

পার্বত্য চট্টগ্রাম উন্নয়ন বোর্ডের চেয়ারম্যান নিখিল কুমার চাকমার সভাপতিত্বে অনুষ্ঠানে অন্যান্যের মধ্যে বোর্ডের ভাইস-চেয়ারম্যান নুরুল আলম চৌধুরী, বোর্ডের সদস্য-প্রশাসন ইফতেখার আহমেদ ও সদস্য-বাস্তবায়ন মো. হারুন-অর-রশিদ প্রমুখ বক্তব্য রাখেন।

পরে মন্ত্রী নানিয়ারচর উপজেলাধীন বীরশ্রেষ্ঠ ল্যান্স নায়েক মুন্সি আব্দুর রউফের সমাধীস্থলে পুষ্পস্তবক অর্পণ করেন।

#

রেজুয়ান/জুলফিকার/রবি/সাঈদা/শামীম/২০২৩/১২৩৩ ঘণ্টা

তথ্যবিবরণী                                                                                          নম্বর : ৭৫৬

**নিউইয়র্কে বাণিজ্য ও বিনিয়োগ সংক্রান্ত বৈঠকে পররাষ্ট্রমন্ত্রীর অংশগ্রহণ**

নিউইয়র্ক, ২৫ ফেব্রুয়ারি:

পররাষ্ট্রমন্ত্রী ড. এ কে আব্দুল মোমেন গতকাল নিউইয়র্কস্থ হারভার্ড ক্লাবে বিজনেস কাউন্সিল ফর ইন্টারন্যাশনাল আন্ডারস্টান্ডিং (বিসিআইইউ) আয়োজিত ‘বাণিজ্য ও বিনিয়োগ’ শীর্ষক বৈঠকে অংশগ্রহণ করেন। বিসিআইইউ’র প্রেসিডেন্ট পিটার টিচানস্কিসহ কার্যনির্বাহী কমিটির সদস্যবৃন্দ, ব্যবসায়ী ও বিনিয়োগকারী সংস্থার প্রধানগণ বৈঠকে উপস্থিত ছিলেন। বৈঠকে আরো উপস্থিত ছিলেন যুক্তরাষ্ট্রে বাংলাদেশের রাষ্ট্রদূত মোহাম্মদ ইমরান, কনসাল জেনারেল ড.মোহাম্মদ মনিরুল ইসলাম ও পররাষ্ট্র মন্ত্রণালয়ের মহাপরিচালক (জাতিসংঘ) তৌফিক ইসলাম শাতিল।

পররাষ্ট্রমন্ত্রী বলেন, প্রধানমন্ত্রী শেখ হাসিনার নেতৃত্বে বাংলাদেশের আর্থসামাজিক ক্ষেত্রে বিশেষ করে, দারিদ্র্য বিমোচন, তথ্য-প্রযু্ক্তি, দুর্যোগ ব্যবস্থাপনা এবং সড়ক ও যোগাযোগ অবকাঠামোর ক্ষেত্রে অভূতপূর্ব অগ্রগতি সাধিত হয়েছে। বাংলাদেশ এখন বিশ্বে উন্নয়নের রোল মডেল হিসাবে বিবেচিত হচ্ছে। যুক্তরাষ্ট্রকে বাংলাদেশের অন্যতম ব্যবসায়িক অংশীদার হিসেবে উল্লেখ করে তিনি সেদেশের বাজারে বাংলাদেশের রপ্তানিকে আরো বহুমূখী ও প্রসারিত করার ওপর জোর দেন। তিনি বলেন, তৈরি পোশাকের পাশা পাশি ঔষধ, পাট ও পাটজাত দ্রব্য এবং সিরামিক সামগ্রী যুক্তরাষ্ট্রে রপ্তানির অপার সম্ভাবনা রয়েছে।

বৈঠকে উপস্থিত যুক্তরাষ্ট্রের ব্যবসায়ী প্রতিনিধিগণ বাংলাদেশের অর্থনৈতিক সফলতা ও অর্জনের প্রশংসা করেন। বাংলাদেশ-যুক্তরাষ্ট্রের বাণিজ্যিক ও বিনিয়োগ সম্পর্ককে ত্বরান্বিত করতে তাঁরা সর্বাত্মক সহযোগিতার আশ্বাস দেন।

#

জুলফিকার/রবি/সাঈদা/শামীম/২০২৩/১৫১০ ঘণ্টা

তথ্যবিবরণী                                                                                          নম্বর : ৭৫৫

**সাউথ সাউথ কো-অপারেশন বিষয়ে মন্ত্রী পর্যায়ে ফোরাম প্রতিষ্ঠার আহ্বান পররাষ্ট্রমন্ত্রীর**

নিউইয়র্ক, ২৫ ফেব্রুয়ারি:

গতকাল নিউইয়র্কস্থ জাতিসংঘে বাংলাদেশের স্থায়ী মিশনে ‘সাউথ সাউথ কো-অপারেশনকে আরো জোরদারে একটি মন্ত্রী পর্যায়ে নতুন ফোরাম প্রতিষ্ঠার প্রস্তাব বিষয়ে উচ্চ পর্যায়ের বৈঠকে প্রধান অতিথি হিসেবে যোগ দেন পররাষ্ট্রমন্ত্রী ড. এ কে আব্দুল মোমেন। বৈঠকে আর্জেন্টিনা, চীন, কিউবা, মিশর, ইন্দোনেশিয়া, কেনিয়া, মালয়েশিয়া, মালদ্বীপ, মালাউই, মরক্কো, নেপাল, ফিলিপাইন, রুয়ান্ডা, সিঙ্গাপুর, দক্ষিণ আফ্রিকা, সলোমন দীপপুঞ্জ, থাইল্যান্ড, উজবেকিস্তান, ভিয়েতনাম এবং সংযুক্ত আরব আমিরাত-এর স্থায়ী প্রতিনিধি ও রাষ্ট্রদূত পর্যায়ের প্রতিনিধিগণ অংশগ্রহণ করেন।

পররাষ্ট্রমন্ত্রী এ ফোরাম প্রতিষ্ঠার বিষয়ে তাঁর প্রস্তাব পুনর্ব্যক্ত করে বলেন, এই মুহুর্তে সাউথ সাউথ   
কো-অপারেশনে মন্ত্রী পর্যায়ের কোন প্ল্যাটফর্ম নেই। এ ফোরামের মাধ্যমে নিয়মিতভাবে গ্লোবাল সাউথের সদস্য রাষ্ট্রসমূহ তাদের স্বার্থ-সংশ্লিষ্ট বিভিন্ন বিষয়ে মতবিনিময় করার সুযোগ পাবে। তিনি আরো বলেন, আমি জাতিসংঘ সাধারণ পরিষদের সভাপতি, জাতিসংঘের মহাসচিব এবং গ্লোবাল সাউথের বেশ কয়েকজন মন্ত্রীর কাছ থেকে এ প্রস্তাবে খুবই আশাব্যঞ্জক সমর্থন পেয়েছি। এছাড়া ফোরাম প্রতিষ্ঠার প্রস্তাব ত্বরান্তিত করার জন্য এ বছরের যেকোনো সুবিধাজনক সময়ে বাংলাদেশে ফোরামের প্রথম মন্ত্রী পর্যায়ের বৈঠক আয়োজন করার সদিচ্ছাও ব্যক্ত করেন পররাষ্ট্রমন্ত্রী।

জাতিসংঘে নিযুক্ত বাংলাদেশের স্থায়ী প্রতিনিধি ও রাষ্ট্রদূত মোহাম্মদ আব্দুল মুহিত বৈঠকটি পরিচালনা করেন।

#

জুলফিকার/রবি/সাঈদা/শামীম/২০২৩/১৩২৮ ঘণ্টা

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর : ৭৫৪

**শেখ কামাল বাংলাদেশ যুব গেমস উপলক্ষ্যে** **রাষ্ট্রপতির বাণী**

ঢাকা, ১২ ফাল্গুন (২৫ ফেব্রুয়ারি) :

রাষ্ট্রপতি মোঃ আবদুল হামিদ আগামীকাল ২৬ ফেব্রুয়ারি ‘শেখ কামাল ২য় বাংলাদেশ যুব গেমস ২০২৩’ উপলক্ষ্যেনিম্নোক্ত বাণী প্রদান করেছেন :

“বাংলাদেশ অলিম্পিক এসোসিয়েশন এর ব্যবস্থাপনায় দেশের সর্ববৃহৎ ক্রীড়াযজ্ঞ ‘শেখ কামাল ২য় বাংলাদেশ যুব গেমস ২০২৩’ আয়োজনের উদ্যোগকে আমি স্বাগত জানাই। আমি প্রতিযোগিতায় অংশগ্রহণকারী ক্রীড়াবিদ, ক্রীড়া সংগঠক, পৃষ্ঠপোষকসহ সংশ্লিষ্ট সকলকে জানাই আন্তরিক শুভেচ্ছা ও অভিনন্দন।

জাতির পিতা বঙ্গবন্ধু শেখ মুজিবুর রহমানের জ্যেষ্ঠ পুত্র বীর মুক্তিযোদ্ধা শহিদ ক্যাপ্টেন শেখ কামাল বাংলাদেশের ক্রীড়াঙ্গনে বহুবিস্তৃত এক বিরল প্রতিভা। খেলাধুলায় পারদর্শিতার পাশাপাশি শেখ কামালের সাংগঠনিক দক্ষতাও ছিল প্রশংসনীয়। স্বাধীনতা পরবর্তী বাংলাদেশে ক্রীড়াঙ্গনের উন্নয়নে তিনি অক্লান্ত পরিশ্রম করে গেছেন। আমি শহিদ ক্যাপ্টেন শেখ কামালের স্মৃতির প্রতি গভীর শ্রদ্ধা জানাই।

শরীর গঠনের সাথে সাথে মন ও মননের বিকাশে খেলাধুলার গুরুত্ব অপরিসীম। সমাজ উন্নয়ন, জাতিগঠন ও বিশ্ব সভ্যতার বিকাশেও ক্রীড়াচর্চা একটি অপরিহার্য উপাদান। শেখ কামালের মতো মাননীয় প্রধানমন্ত্রী শেখ হাসিনাও খেলাধুলার উন্নয়নে অত্যন্ত আন্তরিক। ফলশ্রুতিতে আন্তর্জাতিক পর্যায়ে এবং বয়সভিত্তিক বিভিন্ন ক্রীড়া প্রতিযোগিতায় বাংলাদেশ উল্লেখযোগ্য সাফল্য অর্জন করেছে। এ প্রেক্ষাপটে দেশে খেলাধুলার প্রসার ও মানোন্নয়ন এবং তৃণমূল থেকে উদীয়মান তরুণ ক্রীড়াবিদদের খুঁজে আনতে শেখ কামাল ২য় বাংলাদেশ যুব গেমস কার্যকর ভূমিকা রাখবে বলে আমি মনে করি।

ক্রীড়া ক্ষেত্রে দেশের অর্জিত সাফল্য অব্যাহত রাখতে সরকারের পাশাপাশি ক্রীড়া সংশ্লিষ্ট সকল ব্যক্তি ও সংগঠনকে আরো সক্রিয় ভূমিকা পালন করতে হবে। জাতীয় পর্যায়ের তরুণ ক্রীড়াবিদদের প্রতিভা বিকাশ ও উৎকর্ষ প্রদর্শনের জন্য শেখ কামাল ২য় বাংলাদেশ যুব গেমস একটি গুরুত্বপূর্ণ মঞ্চ। গেমসে অংশগ্রহণকারী ক্রীড়াবিদগণ তাদের সর্বোত্তম নৈপূণ্য প্রদর্শনের মাধ্যমে নিজেদের দক্ষতাকে আরো শাণিত করার পাশাপাশি ভবিষ্যতে আন্তর্জাতিক অঙ্গনে দেশের জন্য সুনাম ও গৌরব বয়ে আনতে সক্ষম হবে- এটাই সকলের প্রত্যাশা।

আমি ‘শেখ কামাল ২য় বাংলাদেশ যুব গেমস ২০২৩’ এর সার্বিক সাফল্য কামনা করি।

জয় বাংলা।

খোদা হাফেজ, বাংলাদেশ চিরজীবী হোক।”

#

হাসান/জুলফিকার/রবি/সাঈদা/শামীম/২০২৩/১১৩৭ ঘণ্টা

আজ বিকাল পাঁচটার আগে প্রচার করা নিষেধ